Rinkmenos plėtinys
Rinkmenos plėtinys – keli (dažniausiai 3) simboliai rinkmenos pavadinime, einantys po rinkmenos vardo ir taško, žymintys failo tipą (pavyzdžiui, index.htm). Istoriškai rinkmenų plėtiniai pradėti naudoti Digital firmos operacinėse sistemose apie 1970-uosius, labiausiai išpopuliarėjo OpenVMS sistemoje, iš kurios tokį rinkmenų tipų identifikavimą perėmė DOS ir Windows. Kai kuriose OS (pvz., Windows) rinkmenų plėtiniai vienareikšmiškai nustato rinkmenos tipą bei pačios OS elgesį su atitinkama rinkmena, pvz., kompiliuotos programos gali būti vykdomos tik jei jos yra apibrėžtus plėtinius turinčiose rinkmenose (pvz., .exe ar .com), plėtinių išsaugojimą palaiko tokiose OS naudojama rinkmenų sistema, pvz., FAT ar Files-11 turi rinkmenų plėtiniams skirtus laukus. Kitos OS išplėtimo informaciją naudoja tik kaip pagalbinę, o plėtinys egzistuoja tik kaip rinkmenos vardo dalis, pvz., MacOS visą informaciją saugo resursų šakoje (angl. resource fork), o rinkmenos plėtinys naudojamas tik tuo atveju, jei resursų šakos nėra, UNIX rinkmenos tipą nustato, remdamasi ir plėtiniu, ir rinkmenos viduje esančia informacija, o programų atveju – dar ir vykdymo teisėmis bei kitais rinkmenos atributais. Rinkmenos plėtinys yra paprastas, bet nepatikimas būdas identifikuoti rinkmenos tipui: pvz., gali būti rinkmenos be plėtinio, plėtinys gali būti neteisingas, tas pats rinkmenos tipas gali būti žymimas keliais skirtingais plėtiniais, galų gale, tas pats plėtinys gali būti naudojamas kelių tipų rinkmenoms, pvz.: .doc rinkmenos seniau buvo naudojami tekstinėms rinkmenoms, dabar jie naudojami Microsoft Word dokumentams, .nfo plėtinys buvo naudojamas informaciniams tekstams, bet naujesnėse Windows versijose jį naudoja MS Info programa, Linux naudojamą programų paketų plėtinį .rpm taip pat naudoja ir Real Player programa.